Imtella' Novembru 16, 2021 Il-kumpanija Amazon laħqet ftehim mal-awtoritajiet ta' Kalifornja biex tħallas nofs miljun dollaru talli żammet mistura mill-ħaddiema każi ta' Covid-19 fuq il-post tax-xogħol tagħhom. Il-multa ta' Amazon, li hija l-ewwel waħda tax-xorta tagħha fl-Istati Uniti, se tintuża mill-awtoritajiet biex ikunu infurzati l-liġijiet li jħarsu lill-konsumatur. L-Uffiċċju tal-Avukat Ġenerali qal li din id-deċiżjoni tmur id f'id mal-liġi li tagħtik "id-dritt li tkun mgħarraf" (right to know), u li ddaħħlet bil-għan li tipproteġi lill-ħaddiema waqt il-pandemija. B'dan il-ftehim, Amazon intrabtet li fi żmien jum tavża lill-ħaddiema bin-numru eżatt tal-każi pożittivi ta' Covid fuq il-post tax-xogħol tagħhom, tippubblika avviżi biex iżżomm il-ħaddiema aġġornati bil-pjani tagħha għas-saħħa u s-sigurtà, tinforma lill-uffiċjali tas-saħħa b'każi ġodda u toqgħod għal monitoraġġ mill-Uffiċċju tal-Avukat Ġenerali.